KIRJALLINEN KYSYMYS E-1787/00 esittäjä(t): Salvador Garriga Polledo (PPE-DE) komissiolle. Kanadalaisten tarkastajien nousu yhteisön kalastusalukseen.



Virallinen lehti nro 113 E , 18/04/2001 s. 0039 - 0040



KIRJALLINEN KYSYMYS E-1787/00 esittäjä(t): Salvador Garriga Polledo (PPE-DE) komissiolle (8. kesäkuuta 2000) Aihe: Kanadalaisten tarkastajien nousu yhteisön kalastusalukseen Kanadalaisten tarkastajien toiminta portugalilaisessa pakastealuksessa Santa Mafaldassa, jossa on espanjalainen miehistö, on synnyttänyt uudestaan pelon siitä, että kanadalaiset viranomaiset ryhtyvät jälleen riitelemään ruijanpallaksen kalastuksesta. Santa Mafalda kalasti viime huhtikuun 24. päivänä Luoteis-Atlantin kalastusjärjestön (NAFO) kansainvälisillä vesillä, kun kanadalaiset tarkastajat tunkeutuivat alukseen. Espanjan merikalastajien yhdistys (Aetinape) julisti Kanadan rikkoneen kansainvälistä merioikeutta. Voiko komissio kertoa, miten yhteisön viranomaiset ovat reagoineet tähän kanadalaisten tarkastajien syyllistymään uuteen tapahtumaan, joka vastaa ruijanpallaksen kalastusriitaa? Kuinka varmoja yhteisön kalastajat voivat olla, että kansainvälistä merioikeutta rikkovia toimia ei enää sallita? Franz Fischlerin komission puolesta antama vastaus (12. heinäkuuta 2000) Luoteis-Atlantin kalastusjärjestö NAFOn kansainvälisen keskinäisen tarkastusohjelman mukaisesti sopimuspuolet määräävät ohjelmaan tarkastajia ja ilmoittavat tarkastusalukset NAFOlle. NAFO-ohjelmaan määrätyt tarkastajat, jotka toimivat NAFOlle ilmoitetuilla aluksilla, voivat suorittaa tarkastuksia sopimuspuolten lipun alla purjehtivissa aluksissa. NAFOn tarkastajien on toteutettava tehtävänsä NAFO-ohjelman sääntöjen mukaisesti. Tarkastajien toimintaa valvovat sopimuspuolet, ja tarkastajat vastaavat toimistaan näille. Kaksi kanadalaista NAFOn tarkastajaa, joilla oli mukanaan harjoittelija, suoritti rutiinitarkastuksen 23. huhtikuuta 2000 yhteisön kalastusalus Santa Mafaldalla, joka kyseisenä ajankohtana oli NAFOn sääntelyalueella. Sekä kanadalaiset tarkastajat että heidän aluksensa kuuluvat NAFO-ohjelmaan. Tarkastus perustui NAFO-ohjelmaan. Kanadalaiset NAFO-tarkastajat väittivät aluksen syyllistyneen vakaviin NAFOn sääntöjen rikkomuksiin. NAFOn menettelyjen mukaisesti kanadalaiset NAFOn tarkastajat ovat ilmoittaneet komissiolle rikkomusten yksityiskohdista. Komission tarkastajat suorittivat 24. huhtikuuta 2000 kanadalaisten tarkastajien havaintojen tarkistuksen ja toimittivat selvityksensä asiasta Portugalin viranomaisille, jotka määräsivät aluksen palaamaan satamaan. Alus saapui Aveiroon 10. toukokuuta 2000. Portugalin viranomaiset tutkivat tapausta parhaillaan. Tarkistuksen toteuttamistavan osalta komissio on kiinnittänyt kanadalaisten viranomaisten huomion siihen, että tarkastajat takavarikoivat asiakirjoja ja pysyivät Santa Mafaldalla pitkään. Komission mukaan kanadalaiset NAFOn tarkastajat rikkoivat NAFO-ohjelmaa viedessään mukanaan asiakirjoja pois aluksesta ilman aluksen päällikön lupaa ja jäädessään alukselle vielä komission tarkastajien saavuttua. Komissio uskoo Kanadan viranomaisten toteuttavan tarvittavat toimenpiteet sen varmistamiseksi, että tulevaisuudessa Kanadan NAFOn tarkastajien tarkastukset yhteisön kalastusaluksilla NAFOn sääntelyalueella toteutetaan ohjelman sääntöjen mukaan.